Document ID: 32003D0508

Kommissionens afgørelse
af 7. juli 2003
om vedtagelse af Fællesskabets importbeslutninger for visse kemikalier i henhold til Europa-Parlamentets og Rådets forordning (EF) nr. 304/2003 og om ændring af afgørelse 2000/657/EF og 2001/852/EF
(EØS-relevant tekst)
(2003/508/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 304/2003 af 28. januar 2003 om eksport og import af farlige kemikalier(1), særlig artikel 12, stk. 1, og
ud fra følgende betragtninger:
(1) I henhold til forordning (EF) nr. 304/2003 træffer Kommissionen afgørelse på Fællesskabets vegne om, hvorvidt der skal gives tilladelse til import til Fællesskabet af hvert kemikalie, som er omfattet af proceduren med forudgående informeret samtykke (PIC-proceduren).
(2) De Forenede Nationers Miljøprogram (UNEP) og Levnedsmiddel- og Landbrugsorganisationen (FAO) er blevet udpeget til at udføre sekretariatsopgaverne i forbindelse med gennemførelsen af den midlertidige PIC-procedure, der blev indført ved slutakten fra de befuldmægtigedes konference om Rotterdam-konventionen om proceduren for forudgående informeret samtykke for visse farlige kemikalier og pesticider i international handel, herunder navnlig den heri fastsatte resolution om overgangsforanstaltninger; konventionen blev undertegnet den 11. september 1998 og godkendt af Fællesskabet ved Rådets afgørelse 2003/106/EF(2).
(3) Kommissionen, der handler som fælles udpeget myndighed, er forpligtet til at videresende beslutninger om kemikalier til sekretariatet for den midlertidige PIC-procedure, herefter benævnt "det midlertidige sekretariat", på vegne af Fællesskabet og dets medlemsstater.
(4) Det midlertidige sekretariat har anmodet deltagerne i PIC-proceduren om at anvende den særlige formular for svar fra importlandet ved rapporteringen af deres importbeslutninger.
(5) Kemikaliet monocrotophos er blevet tilføjet til listen over kemikalier, der er omfattet af den midlertidige PIC-procedure som pesticid, som Kommissionen har modtaget oplysninger om fra det midlertidige sekretariat i form af en beslutningsvejledning. Monocrotophos er allerede omfattet af den midlertidige PIC-procedure, idet visse meget farlige pesticidformuleringer indeholdende monocrotophos er opført i bilag III til Rotterdam-konventionen. I afventning af Fællesskabets evaluering af monocrotophos inden for rammerne af Rådets direktiv 91/414/EØF af 15. juli 1991 om markedsføring af plantebeskyttelsesmidler(3), senest ændret ved forordning (EF) nr. 806/2003(4), blev der afgivet et foreløbigt svar om disse pesticidformuleringer i Kommissionens afgørelse 2000/657/EF af 16. oktober 2000 om vedtagelse af Fællesskabets afgørelser om indførsel af bestemte kemikalier i henhold til Rådets forordning (EØF) nr. 2455/92 om udførsel og indførsel af visse farlige kemikalier(5), som ændret ved beslutning 2001/852/EF(6). I henhold til Kommissionens forordning (EF) nr. 2076/2002 af 20. november 2002 om forlængelse af den periode, der er angivet i artikel 8, stk. 2, i Rådets direktiv 91/414/EØF, og om afvisning af optagelse af visse aktive stoffer i bilag I til dette direktiv og tilbagetrækning af godkendelser af plantebeskyttelsesmidler, der indeholder disse stoffer(7), blev monocrotophos udelukket fra bilag I til direktiv 91/414/EØF, og godkendelser af plantebeskyttelsesmidler indeholdende dette stof skulle tilbagekaldes senest den 25. juli 2003. Det foreløbige svar, der er fastsat i afgørelse 2000/657/EF, bør følgelig erstattes af en endelig importbeslutning.
(6) Kemikalierne 2,4,5-T, chlorbenzilat og phosphamidon er omfattet af anvendelsesområdet for direktiv 91/414/EØF, som fastsætter en overgangsperiode, i hvilken medlemsstaterne i afventning af en fællesskabsafgørelse kan træffe beslutning om stoffer og produkter, som er omfattet af direktivets anvendelsesområde. Disse stoffer blev med forordning (EF) nr. 2076/2002 udelukket fra bilag I til direktiv 91/414/EØF, og godkendelser af plantebeskyttelsesmidler indeholdende disse stoffer skulle derfor tilbagekaldes senest den 25. juli 2003. Importbeslutningerne for pesticidformuleringerne 2,4,5-T, chlorbenzilat og phosphamidon, som er fastlagt i afgørelse 2000/657/EF, der blev forelagt som foreløbige svar i afventning af Fællesskabets afgørelse, bør erstattes af endelige beslutninger.
(7) Kemikalierne parathion og parathion-methyl er også omfattet af anvendelsesområdet for direktiv 91/414/EØF. Med Kommissionens beslutning 2001/520/EF af 9. juli 2001 om afvisning af at indsætte parathion i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette aktive stof(8), og Kommissionens beslutning 2003/166/EF af 10. marts 2003 om afvisning af at optage parathion-methyl i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette aktive stof(9) er disse stoffer nu blevet udelukket fra bilag I til direktiv 91/414/EØF, og godkendelser af plantebeskyttelsesmidler, der indeholder disse stoffer, er blevet tilbagekaldt. Følgelig bør importbeslutningerne for pesticidformuleringerne parathion og parathion-methyl som fastsat i henholdsvis Kommissionens afgørelse 2001/852/EF af 19. november 2001 om vedtagelse af Fællesskabets afgørelser om indførsel i henhold til Rådets forordning (EØF) nr. 2455/92 om udførsel og indførsel af visse farlige kemikalier og om ændring af afgørelse 2000/657/EF samt afgørelse 2000/657/EF, der blev forelagt som foreløbige svar i afventning af Fællesskabets afgørelse, erstattes af endelige beslutninger.
(8) Kemikaliet ethylenoxid er omfattet af direktiv 79/117/EØF af 21. december 1978 om forbud mod markedsføring og anvendelse af plantebeskyttelsesmidler indeholdende visse virksomme stoffer(10), senest ændret ved forordning (EF) nr. 807/2003(11). Dette blev afspejlet i en endelig importbeslutning, der er indeholdt i afgørelse 2001/852/EF. Ethylenoxid er for nylig anmeldt under fællesskabsprogrammet for evaluering af eksisterende stoffer i Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter(12), hvori der fastsættes en overgangsperiode, i hvilken medlemsstaterne i afventning af en fællesskabsafgørelse kan træffe nationale beslutninger om stoffer og produkter inden for dette anvendelsesområde. Importbeslutningen i afgørelse 2001/852/EF bør derfor erstattes.
(9) Kemikalierne PBB (polybromerede biphenyler) blev underkastet strenge restriktioner på fællesskabsniveau med Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater(13), senest ændret ved direktiv 2003/11/EF(14). Dette blev afspejlet i Fællesskabets importbeslutning, som blev offentliggjort i PIC-cirkulære V, hvori der blev gjort status over situationen pr. 30. juni 1995. I denne beslutning blev der dog ikke taget hensyn til et totalforbud mod PBB i Østrig fra 1993. Det er derfor nødvendigt at erstatte denne importbeslutning.
(10) De i denne afgørelse fastsatte foranstaltninger er i overensstemmelse med udtalelse fra det udvalg, der er nedsat i medfør af artikel 29 i Rådets direktiv 67/548/EØF(15), senest ændret ved forordning (EF) nr. 807/2003 -
TRUFFET FØLGENDE AFGØRELSE:
Artikel 1
De foreløbige svar angående importen af kemikalierne 2,4,5-T, chlorbenzilat, parathion-methyl, monocrotophos og phosphamidon som fastsat i bilaget til afgørelse 2000/657/EF, erstattes af svarformularerne vedrørende import i bilag I til denne afgørelse.
Artikel 2
Den endelige beslutning om import af ethylenoxid og det foreløbige svar om import af parathion som fastlagt i bilaget til afgørelse 2001/852/EF erstattes af svarformularerne vedrørende import i bilag II til denne afgørelse.
Artikel 3
Den endelige beslutning om import af kemikaliet PBB (polybromerede biphenyler), som blev offentliggjort i PIC-cirkulære V, erstattes af svarformularen vedrørende import i bilag III til denne afgørelse.
Udfærdiget i Bruxelles, den 7. juli 2003.

Labels: 1
14
20
3
6
12